Qodirov Chechenistonda yo‘q qilingan jangarilarning rejalari haqida ma’lum qildi

Checheniston rahbari Ramzan Qodirov IIV rahbariyatiga Gudermes tumanida jinoiy to‘dani yo‘q qilishga muvaffaq bo‘lgan politsiyachilarni rag‘batlantirish haqida iltimosnoma kiritadi, deb yozadi “Interfaks”.

“Men IIV rahbariyatiga mazkur operatsiyani o‘tkazishda ajralib turgan xodimlarni davlat mukofotlari yoki boshqa mukofotlar bilan taqdirlashni taklif qildim. Ular o‘z hayotini xavf ostiga qo‘yib, o‘ta xavfli jinoyatchilarni yo‘q qilib, ularning rejalari amalga oshgan taqdirda, qurbon bo‘lishi mumkin bo‘lgan o‘nlab tinch aholi vakillari o‘limining oldini oldi. Huquqni muhofaza qilish organlari xodimlari qahramonlik ko‘rsatdi”, — dedi Qodirov.
Uning so‘zlariga qaraganda, huquq-tartibot organlari jinoiy guruh Checheniston hududiga kirib terrorchilik qo‘poruvchilik harakatlarini amalga oshirish rejasi haqidagi ma’lumotga ega bo‘lgan.
“Hozirda yo‘q qilinganlar orasida jinoiy to‘da yetakchisi Ali Demilxanov bo‘lganligi ma’lum bo‘ldi. U federal qidiruvda edi”, — dedi Qodirov.